‘ทีเอ็มบี-กรุงไทย’เข้าวินเงินกู้มหึมา3.85หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — บิ๊กซีเลือก 2 แบงก์ไทย ปล่อยสินเชื่อก้อนโตซื้อกิจการคาร์ฟูร์ อุดความเสี่ยงอัตราแลกเปลี่ยน
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย หรือทีเอ็มบี เปิดเผยว่า ธนาคารได้รับความไว้วางใจจากบริษัท บิ๊กซี ซูเปอร์เซ็นเตอร์ (BIGC) ให้เป็นผู้จัดการระดมเงินกู้ (Lead Arranger) 3.85 หมื่นล้านบาท รองรับการเข้าซื้อกิจการคาร์ฟูร์ ที่จะทำให้บิ๊กซีเป็นผู้นำในตลาดไฮเปอร์มาร์เก็ตในประเทศไทย นอกเหนือจากการจัดเงินกู้แบบสกุลบาทเพื่อปิดความเสี่ยงเรื่องอัตราแลกเปลี่ยน 
ธนาคารนำเสนอโครงสร้างบริดจ์โลนที่จะเอื้อให้ทางบิ๊กซีมีความยืดหยุ่นเรื่องเทอมในการชำระ และลดความเสี่ยงในการจัดหาเงินกู้ระยะยาว (Take Out Long Term Loan) สอดคล้องกับกระแสเงินสดที่จะชัดเจนหลังการซื้อกิจการ โดยรายละเอียดการเบิกถอนเป็นสิ่งที่ทีมงานให้ความสำคัญกับรายละเอียดทุกขั้นตอน จนทำให้ทางบิ๊กซีสามารถเบิกถอนเงินกู้ทั้งจำนวนในเวลาที่กำหนดไว้
นายบุญทักษ์ กล่าวว่า ความสำเร็จครั้งนี้เกิดขึ้นได้เพราะทีมงานธนาคารเข้าใจในโครงสร้างธุรกิจของบิ๊กซี และเข้าใจในความซับซ้อนของการจัดเงินกู้เพื่อการควบรวมหรือการซื้อกิจการ สามารถสรุปเอกสารสัญญาเงินกู้และจัดให้มีการลงนามได้ในระยะเวลาไม่ถึง 2 สัปดาห์ ถือเป็นการทำงานที่รวดเร็วมากเป็นประวัติการณ์เมื่อเทียบกับวงเงินกู้
สำหรับความร่วมมือกับ KTB ครั้งนี้นับเป็นอีกหนึ่งความตั้งใจของธนาคารพาณิชย์ไทย ที่ได้สนับสนุนวงเงินสินเชื่อขนาดใหญ่เพื่อช่วยเสริมศักยภาพทางธุรกิจให้แก่ลูกค้า ให้เติบโตอย่างต่อเนื่อง ภายใต้ความเข้าใจในธุรกิจ และความตั้งใจของทีมงาน
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย กล่าวว่า เงินกู้บริดจ์โลนเพื่อรองรับการซื้อกิจการคาร์ฟูร์ในครั้งนี้ นับว่าเป็นความสำเร็จของธนาคารพาณิชย์ไทย ท่ามกลางข้อเสนอเงินกู้จากธนาคารพาณิชย์ต่างประเทศ และสะท้อนถึงมาตรฐานและคุณภาพการทำงานของทีมงานที่ทัดเทียมกับสถาบันการเงินต่างประเทศ 
“การผนึกกำลังกันของกรุงไทยและทีเอ็มบีทำให้ได้วงเงินกู้สกุลบาทจำนวนมาก และปิดความเสี่ยงด้านอัตราแลกเปลี่ยน เนื่องจากรายรับของบิ๊กซีเป็นสกุลบาททั้งหมด” นายอภิศักดิ์ กล่าว
ทั้งนี้ บิ๊กซีเป็นผู้ชนะการประมูลซื้อกิจการคาร์ฟูร์ในช่วงกลางเดือน พ.ย. 2553 และมีกำหนดการต้องชำระเงินในระยะเวลาสั้นมาก คือ ต้นเดือน ม.ค. 2554 ดังนั้นจึงต้องไม่มีความผิดพลาดในการจัดหาเงินกู้ ซึ่งทีมงานของบิ๊กซีเป็นทีมงานที่มีความชำนาญในระดับโลก ในการทำงานด้านการซื้อกิจการและการระดมเงินทุนการทำงานร่วมกันเป็นประสบการณ์ที่ดีของทั้งและธนาคาร โดยเฉพาะตลาดค้าปลีกที่จะมีการแข่งขันที่เข้มข้นมากขึ้น และธนาคารพาณิชย์ไทยที่ได้รับการยอมรับมากขึ้นในบริษัทต่างชาติ ธนาคารมีความภูมิใจมากในการเป็นส่วนหนึ่งในแรงผลักดันของก้าวที่สำคัญในหลายๆ ด้านของประเทศในครั้งนี้